Становище

От Фондация „Кера”,

представлявана от адв. Анета Генова

По Законопроект за изменение и допълнение на Закона за защита от домашно насилие

Фондация „Кера” е неправителствена организация, която в последните няколко години съсредоточи усилията си за осигуряване на защита на хора с увреждания, чрез предоставяне на правна помощ, водене на стратегически дела, директна подкрепа на хора с увреждания и различни други дейности.

В работата си сме се натъквали на множество случаи на насилие, осъществено спрямо хоро с увреждания. Установили сме, че хората с увреждания са лишени поради редица бариери от достъп до правосъдие, включително от защита в случаи на домашно насилие. Бариерите са комплексни и част от тях са свързани с непълноти в законодателството и несъответствието му с норми на Конвенции, по които България е страна.

В предложеното изменение и допълнение на Закона за защита от домашно насилие са налице предложения, които частично запълват тази празнина и поне от части премахват посочените бариери.

В този смисъл **приветстваме предложението за изменение и допълнение на чл. 8 от ЗЗДН (пар. 10 от Законопроекта за изменение и допълнение на ЗЗДН).** Изменението дава възможност на хората, поставени под каквато и да е форма на запрещение да имат пряк достъп до правосъдие. Това законодателно разрешение е в синхрон с чл. 12 от Конвенцията на ООН за правата на хората с увреждания (КПХУ). Според чл. 12 от КПХУ всеки човек, независимо от увреждането му, има пълна дееспособност, като държавите, страни по конвенцията носят позитивното задължение да осигурят необходимата подкрепа и защита, която не следва да е свързана с ограничаване на посоченото право. В условията на остаряло законодателство, позволяващо поставянето под запрещение на едно лице, при това познаващо само тази мярка като защитна (без тя да е наистина такава), предложеното изменение се явява необходима крачка напред, премахваща формалните правни бариерите пред достъпа до правосъдие на хората с увреждания, поставени под запрещение.

Подкрепяме предложеното с пар. 3 изменение и допълнение на чл. 2 ЗЗДН и по специално създаването на нова ал. 3, която разпознава бездействието като възможна форма на домашно насилие. Неглижирането на потребностите на човек с увреждане, поставянето на живота и здравето му в риск поради бездействие, е форма на насилие, която сме наблюдавали в годините и която не беше разпозната от българския законодател.

В същото време, независимо от многобройните достойнства на законопроекта, изразяваме загриженост и разочарование от факта, че е пропусната възможността за решаване на някои наболели въпроси, за попълване на празноти в зашитата на жертви на домашно насилие.

На първо място, липсата на разпознаване на широкия кръг отношения, в които е възможно осъществяването на домашно насилие, не е разпознат. В предложението остава формулировката,на чл. 2 ал. 1 и чл. 3 т. 2 а именно – защита от домашно насилие се дължи на хора, намиращи се „във фактическо съпружеско съжителство”. Домашното насилие е феномен, който произтича от интимността на една връзка и липсата на признаване в закона на правото на хора, намиращи се „в интимна връзка” (която може да не носи всички белези на фактическото съпружеско съжителство), оставя извън сферата на защита множество жертви на домашно насилие, за които няма друг подходящ ред за правна защита и фактическа закрила.

Приветстваме изменението, направено с пар. 4 от Законопроекта, с което се изменя чл. 3 т. 8 ЗЗДН. Предложеното изменение отчита съвременните реалности. В тази посока обаче съществува празнота, която оставя възрастните (пълнолетните) хора с увреждания, които са зависими от грижа, без защита от домашно насилие, упражнявано от лице, което упражнява форма на грижа за тях. В този смисъл, предлагам да се допълни пар. 4, като бъде включена защита на зависими от грижа пълнолетни, като защита да се дължи в случай, че са пострадали от насилие, упражнено от лице, осъществяващо или задължено по силата на закон, съдебно решение, административен акт или договор, да осъществява грижа за тях.

Намираме за позитивно изменението на чл. 4, чрез създаването на нова ал. 2 (пар. 5 от Законопроекта). Тази разпоредба би следвало да се допълни обаче, като се посочи, че искането може да бъде направено писмено, устно или по всякакъв друг начин, по който лицето комуникира. Последното се налага с оглед осигуряване на възможност на хора, които не са грамотни, хора, които поради функционални затруднения не могат да пишат или да се изразяват по общоприетия начин, да имат достъп до правосъдие и защита. Добавянето на текст в горния смисъл ще бъде изцяло в синхрон с Конвенцията на ООН за правата на хората с увреждания, която въвежда позитивното задължение за държавите да осигурят процедурни и разумни улеснения за хората с увреждания при осъществяване на всички техни права. Добавянето на текст в горния смисъл ще осигури именно такова разумно улеснение, което няма да доведе до несъразмерно оскъпяване на процедурата, но ще доведе по реална възможност за достъп до правосъдие на хора, които иначе биха изключени поради невъзможността си да спазят определени формални изисквания за започване на процедура по защита от домашно насилие.

По отношение на пар. 6 от Законопроекта, намираме, че като мярка следва да бъде въведено и ограничаване на възможността на лицето, което полага грижи за дете, да продължи да осъществява подобна дейност (в смисъл на професионална дейност). Това кореспондира с предложеното изменение на чл. 3 т.8 ЗЗДН и би кореспондирало с предложението ни по пар. 4, ако то бъде прието.

Приветстваме предложението за създаване на Национален съвет за превенция и защита от домашно насилие. Намираме обаче, че наред с всички изброени дейности, в съвета следва изрично да бъде включена дейност насочена към превенция и защита от домашно насилие на хора с увреждания. Това се налага с оглед необходимостта от специално внимание на тази уязвима група от хора и разработване на специфични мерки. В работата на Националния съвет следва да бъде намерен начин, също така, да се осигури участие на хора с увреждания и да се събира и обобщава опит на хора (независимо дали с увреждане или без), които са преживели насилие. Последното се налага, тъй като именно пострадалите са тези, които най-добре знаят какво им е помогнало и какво – не и техните живи свидетелства, мнения и предложения са незаменим източник на информация относно това как системите за превенция и защита биха могли да се развият и подобрят.

Подкрепяме и предложението за удължаване на срока, в който може да бъде поискана защита. Намираме, че в предложената нова алинея на чл. 10 ЗЗДН (пар. 12 от Законопроекта) следва да се добави „независимо от формата, в която е отправена молбата за защита”. Това предложение кореспондира с необходимостта от създаване на възможност за хората с увреждания, които не могат да комуникират по обичайния начин, да потърсят закрила, независимо от затрудненията си.

Подкрепяме и предложението за изменени на Закона за правна помощ (пар. 31 от Законопроекта), като обръщаме внимание на факта, че би било удачно правна помощ да с предоставя от адвокати, специализирали в областта на търсената защита.

Изразяваме надежда, че след общественото обсъждане ще бъдат въведени още по-сериозни изменения и допълнения на ЗЗДН, които ще осигурят адекватна защита от домашно насилие на всички хора.

С уважение: Анета Генова